Јефимија (световно Богиња Мићић; Крупањ, 5. јануар 1896 — Манастир Раваница, 3. август 1958) била је српска монахиња и прва схи-игуманија Манастира Раванице.

Биографија 
Схи-игуманија Јефимија (Мићић) рођена је 5. јануара 1896. године у Крупњу. Њени родитељи су били досељеници из Херцеговине. Дали су јој име Богиња. У Крупњу је завршила основну и средњу занатску школу. По смрти родитеља Богиња се настанила у Београду код браће професора и ту заправо почиње њена љубав према Богу.

После дванаест година преданог рада у благо устројству Богомољачког покрета, ступа у Манастир Дивљане код Беле Паланке код игуманије Диодоре, у ком је живела испосничим животом и замонашила се под именом Евгенија. Пошто су јој се придружиле још три сестре из Богомољачког покрета, прима на управу Манастир Темску код Пирота 1932. године. У овом манастиру је примила малу схиму са именом Јефимија. 

Мати Јефимија је са целим сестринством које се брзо увећавало, добила на управу Манастиру Ковиљ код Новог Сада 1933. године. У манастиру Ковиљу, за осам година колико је тамо провела, сестринство са својом духовном мајком доживљава процват у сваком смислу који је за једну монашку обитељ потребан.

После једногодишњег избегличког странствовања сестре су се са Мати Јефимијом поново окупиле у Манастиру Свете Петке у Извору код Параћина, сестринство долази у манастир 31. маја 1942. године.

После рата и одласка избегличке деце, манастир прима на смештај тридесет шест тешко ометене болесне женске деце и то 5. фебруара 1946. године. То је још једна велика прекретница у животу сестринства, као и примање на управу Манастира Раванице 31. октобра 1946. године. Манастир Раваницу, са више земље и бољим условима за развој, мати Јефимија са својим сестрама је убрзо подигла и у духовном и у економском смислу.

Изнирена тешким болестима, страдањима и тешким животом, схи-игуманија Јефимија је уснула у Господу 3. августа 1958. године у Манастиру Раваници. Сахрањена је у порти манастира и њен гроб монахиње чувају са највећим молитвеним поштовањем.

Види још 

 Епархија браничевска
 Манастир Раваница

Извори

Спољашње везе 

 игуманија Јефимија (Мићић)
 Манастир Раваница

Рођени 1896.
Умрли 1958.
Крупањци
Игуманије СПЦ
Манастир Раваница